ગુજરાતી ઈ-પુસ્તકો વિશે પણ થોડીક વાત અહીં મૂકવા ઈચ્છું છું. અક્ષરનાદ પર ઈ-પુસ્તકો મૂકવાની શરૂઆત કરી ત્યારથી અનેક પ્રકાશકો, પ્રસ્થાપિત સાહિત્યકારમિત્રો – વડીલોનો સતત અને પ્રોત્સાહક સહકાર મળતો રહ્યો છે. ફક્ત એક વિનંતિ અને અનેક પુસ્તકોને ઈ-પુસ્તક સ્વરૂપ આપી વહેંચવાની પરવાનગી મળી છે. પણ સાથે સાથે એમ પણ અનુભવાયુ છે કે પ્રસ્થાપિત લેખકો મહદંશે પ્રકાશકોને આધીન રહીને, તેમની સહમતી પછી જ પોતાના સર્જનને ઈ-પુસ્તક સ્વરૂપ આપવામાં સુરક્ષિત અનુભવે છે, ખાસ કરીને અક્ષરનાદ જેવા તદ્દન મફત ઈ-પુસ્તકો વહેંચતા માધ્યમ સાથે સંકળાતા પહેલા પ્રકાશકોની સાથે સુમેળ હોય એમ ઈચ્છતા લેખક મિત્રોની ભાવનાઓ તથા આર્થિક પાસાને ધ્યાનમાં રાખીને ટાઈપ થયેલ હોવા છતાં અનેક ઈ-પુસ્તકો અમે પ્રસિદ્ધ કર્યા નથી. છતાં એક વાત જે કહેવાની લાલચ અહીં રોકી શક્તો નથી તે એ કે ઈ પુસ્તકોનું પ્રકાશન પુસ્તકોના મૂળ વેચાણના આંકડા પર કોઈ નકારાત્મક અસર ઉપજાવતું નથી એ વાત પશ્ચિમમાં સર્વસ્વીકાર્ય છે. આથી ઉલટું મુખપૃષ્ઠ, અનુક્રમણિકા અને એક પ્રકરણ સમાવતી નાનકડી પરિચય ઈ-પુસ્તિકા મૂળ પુસ્તક માટે પુસ્તકના વિષય વિશે – ગુણવત્તા વિશે વાંચકના મનમાં એક આગવો માપદંડ ઉભો કરી શકે છે, અને તેનાથી પરોક્ષ જાહેરાત થાય છે જેથી મૂળ પુસ્તકના વેચાણમાં વધારો થઈ શકે છે.